Diari Oficial de la Generalitat Valenciana


Sumari del DOGV 6870, del 26-09-2012 (2012/8781)

ACORD de 12 de setembre de 2012, del Consell de la Sindicatura de Comptes de la Comunitat Valenciana, pel qual s'aprova la constitució i es regula el funcionament de la seu electrònica d'aquesta institució.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6870

Data del DOGV
:   26-09-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/8781


Data del document
:   12-09-2012

Organisme emissor
:   Sindicatura de Comptes

Tipus de document
:   Acord

ACORD de 12 de setembre de 2012, del Consell de la Sindicatura de Comptes de la Comunitat Valenciana, pel qual s'aprova la constitució i es regula el funcionament de la seu electrònica d'aquesta institució. [2012/8781]  
La Llei 11/2007, de 22 de juny, d'Accés Electrònic dels Ciutadans als Serveis Públics,consagra el dret d'aquests a comunicar-se amb les administracions públiques pels mitjans electrònics, la qual cosa, correlativament, és una obligació per a les dites administracions que s'han de dotar dels mitjans perquè es puga exercir aqueix dret.  
Al seu torn, la Llei 3/2010, de 5 de maig, de la Generalitat, d'Administració Electrònica de la Comunitat Valenciana, considera que l'actual estadi d'evolució de les administracions públiques es tradueix en el fet que externament ha d'impulsar la introducció de les tecnologies de la informació i la comunicació en les relacions de caràcter instrumental que mantenen amb els ciutadans.  
Entre altres, la Llei té com a objecte el desenvolupament del dret dels ciutadans a relacionar-se electrònicament amb les administracions públiques de la Comunitat Valenciana, per a accedir als serveis públics i a la tramitació dels procediments administratius, la regulació del règim jurídic de l'administració electrònica, i l'impuls de la plena incorporació de les tecnologies per a afavorir una major transparència en l'activitat administrativa.  
D'acord amb el seu article 2.1.b, la Llei és aplicable a la Sindicatura de Comptes de la Comunitat Valenciana. I per això, basada en el concepte de tecnologia social i amb ple respecte als principis d'administració electrònica reconeguts legalment, és objecte de la present regulació, prosseguint amb l'objectiu d'establir una progressiva implantació dels seus mitjans electrònics i informàtics, constituir la seu electrònica de la Sindicatura de Comptes i establir el seu règim de funcionament en els termes que recull aquest acord:  
  
  
Primer  
El present Acord té per objecte la creació de la seu electrònica de la Sindicatura de Comptes de la Comunitat Valenciana, a fi de donar compliment al que estableix la lletra b de l'apartat 1 de l'article 2 de la Llei 3/2010, de 5 de maig, de la Generalitat, d'Administració Electrònica de la Comunitat Valenciana.  
En qualsevol cas, a més del que estableix aquest acord, resultarà aplicable el que disposa l'esmentada Llei de la Generalitat.  
  
Segon  
L'àmbit de la seu que es crea s'estén exclusivament a la Sindicatura de Comptes de la Comunitat Valenciana, a fi que els ciutadans puguen relacionar-s'hi per mitjans electrònics.  
  
  
Tercer  
La direcció electrònica de la seu de la Sindicatura de Comptes de la Comunitat Valenciana és .  
Segons el que disposa l'article 11 de la Llei 3/2010, de 5 de maig, de la Generalitat, la seu electrònica de la Sindicatura de Comptes quedarà integrada dins de la seu electrònica de la Generalitat en els termes que s'establisquen reglamentàriament i d'acord amb la normativa pròpia de la Institució.  
En qualsevol cas, la seu electrònica de la Sindicatura de Comptes informarà del seu caràcter d'institució de la Generalitat i disposarà d'un vincle visible i fàcilment accessible en la seu electrònica de la Generalitat.  
  
Quart  
La titularitat de la seu electrònica correspon a la Sindicatura de Comptes de la Comunitat Valenciana.  
La gestió tecnològica de la seu correspon a la Secretaria General de la Sindicatura, la qual serà responsable dels continguts i els serveis posats a disposició dels ciutadans.  
Cinquè  
La seu contindrà informació sobre les distintes formes que els ciutadans poden accedir als procediments i documents de caràcter públic que hi puguen estar disponibles per no tenir el caràcter de reservats o secrets, de conformitat amb el que estableix el Reglament de Règim Interior de la Sindicatura de Comptes, aprovat per l'Acord de 19 de setembre de 1986, de la Comissió de Coordinació, Organització i Règim de les Institucions de la Generalitat i de les Corts Valencianes. També cal tenir present el que disposa l'article 37 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Entre els canals d'accés per part dels ciutadans, cal esmentar els següents:  
a) L'accés electrònic per mitjà d'Internet amb l'ús de l'adreça electrònica esmentada en el punt tercer.  
b) L'atenció presencial en les oficines de la Institució al carrer de sant Vicent, 4, de València, sense perjudici d'utilitzar el sistema de registres previst en l'article 38 de la Llei 30/1992.  
c) L'atenció telefònica per mitjà dels serveis d'informació que figuraran publicats en la mateixa seu.  
d) L'atenció per escrit, en els termes que es consideren en el capítol I del títol IV de la Llei 30/1992.  
e) Qualsevol altre que es puga establir en el futur.  
  
Sisè  
La seu electrònica de la Sindicatura de Comptes haurà de contenir almenys els aspectes següents:  
a) La identificació de la seu, així com la de l'òrgan responsable de la gestió.  
b) La informació sobre els continguts que es posen a disposició mitjançant la seu.  
c) La informació necessària sobre la utilització de la seu, que inclourà el seu mapa o informació similar.  
d) La relació de sistemes de signatura electrònica que són admesos o utilitzats en la seu.  
e) El registre electrònic de la Sindicatura de Comptes que es regirà per la seu normativa reguladora, la qual, a l'igual que la present regulació, figurarà al mateix temps en la seu.  
f) Els procediments o les parts d'aquests que siguen susceptibles d'ús per mitjans electrònics.  
g) La informació relativa a la protecció de dades de caràcter personal, tot incloent-hi una remissió a l'Agència Espanyola de Protecció de Dades.  
h) El perfil de contractant, d'acord amb el que estableix la normativa de contractes del sector públic.  
i) Els informes de fiscalització de la Sindicatura de Comptes i els programes anuals d'actuació, una vegada aprovats pels òrgans competents.  
j) Qualssevol altres que el Consell de la Sindicatura de Comptes estime convenient que s'hi incloguen.  
  
Setè  
La Sindicatura de Comptes disposarà dels sistemes següents per a formular suggeriments respecte a la seu electrònica:  
a) Presentació presencial o per correu postal davant del registre general de la Institució o dels òrgans administratius prevists en l'article 38 de la Llei 30/1992.  
b) Presentació mitjançant el registre electrònic disponible en la seu electrònica de la Sindicatura de Comptes.  
  
Vuitè  
Aquest acord entrarà en vigor el mateix dia que es publique en el Butlletí Oficial de les Corts i en el Diari Oficial de la Comunitat Valenciana.  
  
València, 12 de setembre de 2012  
  
El síndic major  
RAFAEL VICENTE QUERALT